
RAPORT 

asupra propunerii legislative pentru modificarea şi completarea Legii nr.1din 05/01/2011 a educaţiei naţionale

(Plx. 552/2011)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 552 din 2 noiembrie 2011, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru modificarea şi completarea Legii nr.1din 05/01/2011 a educaţiei naţionale.


Pentru întocmirea raportului, Comisia a analizat avizele primite de la Comisia juridică, de disciplină şi imunităţi, Comisia pentru buget, finanţe şi bănci, Comisia pentru egalitatea de şanse între femei şi bărbaţi, precum şi avizul Consiliului Legislativ.

Propunerea legislativă are ca obiect de reglementare modificarea şi completarea Legii educaţiei naţionale nr. 1/2011, în sensul suportării de la bugetul de stat a 50% din cheltuielile ocazionate de naveta cadrelor didactice, fiind propus spre abrogare textul potrivit căruia aceste cheltuieli se asigură din bugetele locale ale unităţilor administrativ teritoriale. 
2. La lucrările Comisiei au fost prezenţi 16 deputaţi, din totalul de 27 membri ai Comisiei.

În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerilor legislative a participat ca invitat: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului.


3. Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.

 4. În raport de obiectul şi conţinutul ei, propunerea legislativă face parte din categoria legilor organice, potrivit prevederilor art.73 din Constituţia României, republicată.


5. În urma dezbaterii, în şedinţa din 09 noiembrie 2011, Comisia, cu 9 voturi pentru, 5 voturi împotrivă şi 2 abţineri, propune Plenului Camerei Deputaţilor respingerea propunerii legislative, din următoarele considerente:


- transferarea acestor cheltuieli de la bugetele locale ale unităţilor administrativ teritoriale la bugetul de stat, anume de la finanţarea complementară la finanţarea de bază, ar duce la crearea unor probleme tehnice în ceea ce priveşte evidenţa cadrelor didactice din fiecare judeţ care ar putea beneficia de decontarea navetei, alocarea sumelor necesare pentru fiecare judeţ în parte şi dificultatea realizării decontării propriu-zise; 

- propunerea legislativă nu prevede sursele de finanţare necesare acoperirii a 50% din cheltuielile ocazionate de naveta cadrelor didactice, aşa cum prevede alin. (1) al art. 15 din Legea  nr. 500/2002 privind finanţele publice, cu modificările şi completările ulterioare.

